કલકત્તા પાસેના ચંદનનગરમાં રહેતી વિદ્યા સિંહા (વિદ્યા બાલન)ની ટીનેજર દીકરી મિની એક દિવસ અચાનક કિડનૅપ થઈ જાય છે. કિડનૅપરના ફોનથી તેને શોધવા નીકળેલી વિદ્યાનો પણ જબરદસ્ત ઍક્સિડન્ટ થાય છે અને તે કોમામાં સરી પડે છે. એ કેસની તપાસ કરી રહેલા સબ-ઇન્સ્પેક્ટર ઇન્દરજિત સિંહ (અર્જુન રામપાલ)ના હાથમાં આવે છે વિદ્યાની લખેલી ડાયરી, જેનાં પાનાંમાંથી બહાર આવે છે એક દર્દનાક ફ્લૅશબૅક. ત્યાં જ ખબર પડે છે કે વિદ્યા સિંહા જેવો જ ચહેરો ધરાવતી એક સ્ત્રી નામે દુર્ગા રાની સિંહ મર્ડર અને કિડનૅપિંગના આરોપસર ભાગેડુ છે. હવે આમાં કોનું સાચું માનવું? અને તેની દીકરી ક્યાં છે? કોણે તેને કિડનૅપ કરી છે અને શા માટે?